***Unicef***

**SAT RAZREDNIKA – OSNOVNA ŠKOLA**

**Vršnjaci pomagači 5. razredi : Priprema za učenike vršnjake pomagače za obradu teme na satu razrednika**

**TEMA: Unutarnje snage**

**modul: Prevencija nasilnog ponašanja učenika**

**Razred: 5**

**Cilj**: Povećati kod učenika samosvijest i samopoštovanje i razvijati sposobnost iskazivanja poštovanja drugih

**Ishodi:** učenik će u skladu sa svojim emotivnim razvojem razviti svoju samosvijest i samopoštovanje, te prepoznati i cijeniti tuđe pozitivne osobine i vrijednosti i izražavati ih.

**Oblici rada:** Frontalni, individualni, grupni **Metode rada:** razgovor, rad s radnim materijalom,

**Planirano vrijeme : 45 min Tijek rada u radionici:**

**UVOD:** Vršnjaci pomagači najavit će da je cilj današnjeg sata razvijanje samosvijesti i samopoštovanja, te prepoznavanje pozitivnih osobina kod drugih i pokazati ih – izraziti poštovanje

**UVODNA AKTIVNOST**

1. **vježba „JA“**

Obzirom da je u razredu velik broj učenika, ova vježba se može izvoditi u manjim grupama na način da jedan po jedan iz grupe stane pred grupu, zauzme neki stav (tijelom) i kaže JA.

Varijanta iste vježbe je da se vježba objasni, a da dobrovoljci izađu pred čitav razred, zauzmu stav i kažu „JA“.

Još jedna od varijanti je da se učenici poslože u vrstu ili kolonu, te da jedan po jedan dođu pred prozor (nužno je da se tad SR održava u vrijeme kad je vani već mrak) koji služi kao ogledalo gdje svaki učenik stane pred „ogledalo“ zauzme stav i kaže „JA“. i vrati se u vrstu ili ide na kraj kolone.

U svim varijantama vježbe nakon što učenik zauzme stav i kaže „JA“ svi ostali mu plješću. Ukoliko ima vremena, učenici mogu provesti sve 3 varijante vježbe i vidjeti razliku u tome kako su se osjećali

**RAZGOVOR NAKON UVODNE AKTIVNOSTI**

Nakon vježbe, učenici vršnjaci pomagači uz pomoć razrednika razgovaraju kako su se osjećali u ovoj vježbi?

* jeste li se osjećali sigurno?
* je li vam bilo teško stati pred razred, grupu ili pred prozor?
* što vam je bilo teško, što lako?
* ima li situacija u životu kad bi vam usvajanje ove vještine sigurnog predstavljanja moglo koristiti?

2. Varijanta uvodne aktivnosti – **Medalja ima dvije strane**

Svi sjede u krugu. U sredini se nalaze kartice sa napisanim različitim osobinama. /u prilogu/ Jedan učenik izvlači kartici, pročita osobinu i treba reći zašto je ta osobina pozitivna i dobra za osobu koja je ima. Učenik zatim do njega treba pronaći protu argument kad i u kojim situacijama ta osobina može biti negativna i nije dobra za osobu.

Bitno – ne procjenjuje se ima li netko od učenika tu osobinu ili ne, već se procjenjuje sama osobina.

Cilj – učenik će uočiti da svaka osobina može imati i pozitivnu i negativnu stranu ovisno o okolnostima te da je bitno prihvatiti različitosti među nama, čak i onda kad nas te različitosti mogu možda iritirati

**GLAVNA AKTIVNOST**

**1. Listić samopoštovanja**

Učenici svatko za sebe ispunjava listić . U latice cvijeta upisuju odgovore na pitanja s listića. Kad završe, učenici kako sjede u klupi prokomentiraju što su napisali.

Vršnjaci pomagači tada pozivaju dobrovoljce ili ako ima vremena svi po redu pročitaju barem jednu laticu pred čitavim razredom.

Također, na kraju, učenici iznose svoje mišljenje što je to samopoštovanje.

Vršnjaci pomagači zapisuju ideje na ploču. Razred zajednički kreira njihovu definiciju samopoštovanja

**2. Iskazivanje poštovanja**

Vršnjaci pomagači najavljuju kako je slijedeća aktivnost povezana sa poštivanjem drugih i iskazivanjem poštovanja prema drugima. Izaberu se dobrovoljci (3-4) koji će sjesti na stolice ispred razreda i zamisliti da su neka važna ličnost, npr. kraljevi i kraljice, predsjednik i predsjednica, liječnik, poznati znanstvenik, glazbena ličnost i sl.

Učenici mogu, ali ne moraju reći što su zamislili.

Tada vršnjaci pomagači pozivaju nekoliko novih dobrovoljaca koji trebaju kroz pokret (mogu popratiti i riječima) iskazati poštovanje učenicima koji sjede npr.

* lagani naklon
* skidanje šešira
* pružanjem ruke na pozdrav
* kimanjem glave i sl.

Nakon toga izmjene se uloge. Vršnjaci pomagači vode razgovor nakon vježbe:

* kako ste se osjećali kad su vam iskazivali poštovanje?
* je li vam bio problem pokazati poštovanje drugoj osobi?

Vršnjaci pomagači tada naglašavaju da svi zavrjeđujemo da nam se iskaže poštovanje, jer smo svi važni, a ne samo poznate i slavne ličnosti.

Varijanta ove vježbe može biti da učenici rade u manjim grupama, tako da svi isprobaju biti i oni koji primaju poštovanje i oni koji iskazuju poštovanje.

Varijanta može biti i da učenici zamisle da hodaju po prostoriji i da susreću važne ljude (svatko koga sretnu je neka važna osoba). Mogu zamisliti da su na dodjeli Oscara ili na nekom svečanom primanju kod nekog od državnika. Jedni drugima iskazuju poštovanje.

Koju varijantu vježbe ćete odabrati ovisi koliko možete kontrolirati da svi učenici zaista iskazuju poštovanje jedni prema drugima.

**3. Ogledalo**

Na 2. stranici listića svaki učenik napiše svoje ime i prezime i ostavi list na svojoj klupi. Svi učenici hodaju po razredu i svakome napišu neku pozitivnu osobinu koju ima vlasnik ogledala.

Važno je da vršnjaci pomagači uz razrednika prate da učenici ne upišu nekome nešto negativno.

Na kraju svaki učenik sjedne na svoje mjesto, pogleda što su mu drugi napisali i bira neku od osobina bilo s ogledala gdje su mu drugi napisali, bilo iz cvijeta gdje je sam pisao jednu osobinu koja im je najdraža. Nešto što znaju da im je jaka strana i da im to pomaže da se osjećaju snažno i samopouzdano .

Ako je potrebno, ovu temu možemo protegnuti i na 2 školska sata.

Učenici mogu od svojih cvjetova i ogledala napraviti i 2 plakata.

**1. Naše samopoštovanje – od izrezanih cvjetova**

**2. Poštivanje drugih – od izrezanih ogledala**

**Potreban materijal /sredstva :** Radni listić samopoštovanje i ogledalo

**Literatura korištena za pripremu pedagoške radionice:** Priručnik – za sigurno i poticajno okruženje u školama, Unicef, Zagreb 2004.